b'\n_START_ARTICLE_\nFrakki\n_START_PARAGRAPH_\nFrakki eli h\xc3\xa4nnystakki (saksan sanasta Frack, joka tulee muinaissaksan sanasta frok, lieve) on l\xc3\xa4nsimaisessa kulttuurissa juhlallisin ja muodollisin k\xc3\xa4yt\xc3\xb6ss\xc3\xa4 oleva miesten juhlapuku. Frakki oli alkujaan 1700-luvun lopulla miesten arkipuku ja muusikot k\xc3\xa4yttiv\xc3\xa4t frakkia ty\xc3\xb6asunaan. Nyky\xc3\xa4\xc3\xa4n frakkia k\xc3\xa4ytet\xc3\xa4\xc3\xa4n akateemisissa tilaisuuksissa ja toimituksissa (esimerkiksi karonkka), muodollisissa valtiollisissa tilaisuuksissa, arvokkaiden vierailujen yhteydess\xc3\xa4 ja h\xc3\xa4iss\xc3\xa4. Iltaan painottuvissa tanssiaisissa frakki voi olla v\xc3\xa4rilt\xc3\xa4\xc3\xa4n y\xc3\xb6n sininen._NEWLINE_Frakkiin kuuluu musta, edest\xc3\xa4 avoin h\xc3\xa4nnystakki ja mustat housut, valkea liivi ja valkea frakkipaita sek\xc3\xa4 valkea rusetti. Mustaa rusettia frakin kanssa k\xc3\xa4ytt\xc3\xa4v\xc3\xa4t perinteisesti vain tarjoilijat ja muu henkil\xc3\xb6kunta. Frakkipaitaan kuuluvat yleens\xc3\xa4 valkeat helmi\xc3\xa4isnapit sek\xc3\xa4 kultaiset kalvosinnapit. Takin rintataskussa tulee olla valkoinen taiteltu liina paitsi k\xc3\xa4ytett\xc3\xa4ess\xc3\xa4 suuria kunniamerkkej\xc3\xa4. Keng\xc3\xa4t ovat mustat ja mielell\xc3\xa4\xc3\xa4n lakeriset. P\xc3\xa4\xc3\xa4llysvaatteina k\xc3\xa4ytet\xc3\xa4\xc3\xa4n pitk\xc3\xa4\xc3\xa4 mustaa takkia tai viittaa, valkoista kaulaliinaa ja valkeita k\xc3\xa4sineit\xc3\xa4 sek\xc3\xa4 silinterihattua. Etiketin mukaan frakin kanssa ei k\xc3\xa4ytet\xc3\xa4 rannekelloa, vaan taskukelloa, jonka ketjun p\xc3\xa4\xc3\xa4 on toisessa liivin taskussa\n_START_SECTION_\nJuhlapukeutuminen\n_START_PARAGRAPH_\nFrakkia k\xc3\xa4ytet\xc3\xa4\xc3\xa4n p\xc3\xa4\xc3\xa4asiassa arvokkaissa iltajuhlissa ja tanssiaisissa sek\xc3\xa4 virallisilla vastaanotoilla. My\xc3\xb6s kouluratsastuskilpailuissa ratsastaja voi k\xc3\xa4ytt\xc3\xa4\xc3\xa4 Vaativa\xc2\xa0A -tasolta l\xc3\xa4htien frakkia kuten my\xc3\xb6s tanssikilpailujen kilpatanssi vakiotanssiosuuksilla miehet D- ja sit\xc3\xa4 ylemmiss\xc3\xa4 taitoluokissa. Suomessa tunnetuin frakkijuhla on ep\xc3\xa4ilem\xc3\xa4tt\xc3\xa4 Itsen\xc3\xa4isyysp\xc3\xa4iv\xc3\xa4n vastaanotto. Frakkia k\xc3\xa4ytet\xc3\xa4\xc3\xa4n pukuna akateemisissa seremonioissa, kuten promootioissa ja v\xc3\xa4it\xc3\xb6stilaisuuksissa, joissa k\xc3\xa4ytet\xc3\xa4\xc3\xa4n poikkeuksellisesti valkeiden sijasta mustia liivej\xc3\xa4. Juhlallisissa h\xc3\xa4iss\xc3\xa4 sulhanen ja virallisen aseman vuoksi morsiamen is\xc3\xa4 (appi) ja bestman voivat k\xc3\xa4ytt\xc3\xa4\xc3\xa4 frakkia. Frakkia k\xc3\xa4ytt\xc3\xa4v\xc3\xa4t esiintymisasunaan klassisen musiikin soittajat, mieskuorojen laulajat ja kapellimestarit. Frakki on my\xc3\xb6s yleinen miesten puku lukion vanhojen tansseissa._NEWLINE_Kun kutsussa lukee juhlapuku, se tarkoittaa tummaa pukua tai frakkia, ei esimerkiksi smokkia. Juhlapuvun voi korvata tumman puvun lis\xc3\xa4ksi my\xc3\xb6s kansallispuvulla tai juhlaunivormulla. T\xc3\xa4m\xc3\xa4 tarkoittaa klo 18.00 j\xc3\xa4lkeisi\xc3\xa4 tilaisuuksia esim. juhlatanssiaiset, suuret p\xc3\xa4iv\xc3\xa4lliset, h\xc3\xa4\xc3\xa4t, juhlakonsertit, juhlan\xc3\xa4yt\xc3\xa4nn\xc3\xb6t ja Suomessa tasavallan presidentin itsen\xc3\xa4isyysp\xc3\xa4iv\xc3\xa4-vastaanotot.  Kun pukukoodina on frakki, nainen pukeutuu t\xc3\xa4ysipitk\xc3\xa4\xc3\xa4n juhlapukuun, vain keng\xc3\xa4n k\xc3\xa4rjet saavat n\xc3\xa4ky\xc3\xa4 puvun alta.'